P r e d k l a d a c i a    s p r á v a

Návrh nariadenia vlády Slovenskej republiky o požiadavkách na zabezpečenie kontroly vysokoaktívnych žiaričov a opustených žiaričov predkladá Ministerstvo zdravotníctva Slovenskej republiky v súlade so zákonom č. 19/2002 Z. z., ktorým sa ustanovujú  podmienky vydávania aproximačných nariadení vlády Slovenskej republiky v znení neskorších predpisov.
 	Týmto nariadením sa preberá smernica Rady 2003/122/Euratom zo dňa 23.12.2003 2003 o kontrole zapečatených zdrojov vysoko rádioaktívneho žiarenia a zdrojov zvyškového žiarenia  (Úradný vestník Európskej únie, L 346, 31.12.2003, strana 57-64). Predložené nariadenie sa opiera o zákon č. 126/2006  o verejnom zdravotníctve a o zmene a doplnení niektorých zákonov a o návrh nariadenia vlády SR o základných bezpečnostných požiadavkách na ochranu zdravia pracovníkov a obyvateľov pred ionizujúcim žiarením a je v súlade s ostatnými pripravovanými predpismi v oblasti ochrany zdravia pred žiarením. 
	Návrh nariadenia upravuje ochranu zamestnancov, ktorí pracujú s vysokoaktívnymi žiaričmi, ochranu zamestnancov, ktorí môžu pri svojej práci dôjsť do kontaktu s opustenými žiaričmi, ostatných obyvateľov a tiež ochranu životného prostredia pred pôsobením nedostatočne kontrolovaných rádioaktívnych žiaričov s vysokou aktivitou a rádioaktívnych žiaričov, ktoré nemajú majiteľa alebo sa používajú ilegálne.
Na nakladanie s vysokoaktívnymi žiaričmi a ich kontrolu sa v  súčasnosti vzťahujú ustanovenia zákona Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov a vyhlášky Ministerstva zdravotníctva Slovenskej republiky č. 12/2001 Z. z. o požiadavkách na zabezpečenie radiačnej ochrany. Smernica však prináša rad ustanovení, ktorými sa sprísňujú niektoré kritéria a najmä evidencia a kontrola vysokoaktívnych žiaričov. Jedným z najzávažnejších ustanovení je požiadavka na finančné zabezpečenie nakladania s vysokoaktívnymi žiaričmi v prípade insolventnosti ich držiteľa. Nariadenie vlády  ustanovuje tiež  opatrenia na zníženie pravdepodobnosti ožiarenia osôb opustenými žiaričmi, opatrenia na ich včasnú identifikáciu a bezpečnú likvidáciu. Zavádza tiež jednotný spôsob označovania a evidencie vysokoaktívnych žiaričov v Európskej únii a požiadavky na spoluprácu členských krajín v tejto oblasti.
     	Návrh nariadenia vlády nezakladá požiadavky na verejné financie, nemá ekonomické dopady na obyvateľov a vplyv na životné prostredie. Ukladá držiteľom vysokoaktívnych žiaričov uložiť finančnú zábezpeku na likvidáciu žiariča pre prípad insolventnosti podnikateľa a pre podnikateľov v oblasti zberu, transportu, predaja a spracovania kovového šrotu vyplýva z nariadenia vlády povinnosť zabezpečiť si zariadenia na včasnú identifikáciu opustených žiaričov a na informovanie a školenie personálu o rizikách výskytu opustených žiaričov. 
Dá sa predpokladať, že navrhovaný systém zabezpečenia radiačnej ochrany prispeje k ochrane životného prostredia  a obyvateľov pred ožiarením ionizujúcim žiarením znížením rizika neodôvodneného ožiarenia.
	Materiál bol predmetom rokovania Legislatívnej rady vlády Slovenskej republiky dňa 25. apríla 2006, ktorá ho schválila, pričom vznesené pripomienky sú v návrhu nariadenia vlády zapracované.